







Oferta pe care Airbus o pune acum pe masa oficialilor MApN - 24 de elicoptere H145M și 21 de elicoptere H215M - vine după ce la finele anului trecut constructorul european a primit o cerere de informații din partea României pentru elicoptere de atac și multirol.



H145M este un elicopter ușor, de 3,8 tone, bi-motor, dezvoltat pe baza variantei civile H145 - un elicopter foarte răspândit prin lume. Varianta militară, însă, e practic nou-nouță, lansată de doar câțiva ani și intrată în dotarea doar a câtorva forțe din lume, printre care și Germania.





Airbus susține că modelul său prezintă câteva avantaje clare față de competitorii de pe piață: prețul mult mai mic al aparatului, costul mult mai mic de operare, dar și rata de disponibilitate (n.r. câte din aparate sunt gata de zbor mereu) foarte mare, de peste 90% - un lucru rar întâlnit atunci când discutăm de echipamente militare.







Mai mult, reprezentanții Airbus au explicat pentru HotNews.ro, în cadrul unei vizite la fabrica din Germania, că din analizele lor de piață, majoritatea misiunilor militare și de atac - peste 85% - pot fi realizate de un elicopter precum H145M la fel de bine precum ar putea fi executate de alte elicoptere mai sofisticate și specializate, doar că la un cost mult mai mic.



Modelul H145M este destinat unei game variate de misiuni, inclusiv de atac, și beneficiază de echiparea HForce de la Airbus care îi permite să opereze atât diverse tipuri de muniție balistică (mitraliere, tunuri, rachete nedirijate), precum și muniție dirijată (rachete aer-sol sau aer-aer). Pentru Serbia, spre exemplu, Airbus lucrează să operaționalizeze pe aeronavă armamente diferite, rachete antitanc și muniție balistică produsă de Serbia, arme care nu sunt standard NATO.





